《夜读》
元代·方回

酒醒不能寐，夜起读我书。
读久良有得，就枕省其愚。
古人骨已朽，言语留绪余。
不赖灯与目，何以决豕鱼。
我心本至明，灯目焉得如。
所取外有资，终由受处虚。
内外相为赐，犹彼食饮欤。
不有脾胃实，八珍将吐诸。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。